Joshua selgitas TalkSportile, et põhjused olid kahetised. Esmalt oligi plaan luuravalt alustada ja mitte vastast alahinnata: «Ma olen alati endale korranud, et Povetkin on (olümpiamängude - toim) kuldmedalist, ta võitles MM-tiitlile, kui mina alles oma profikarjääri alustasin ja ta on suutnud kõik need aastad tipus püsida. Talle tuleb au anda.»

Teine põhjus on aga palju proosalisem. «Ma olen gripiga võidelnud. See treeninglaager oli väga keeruline. Teadsin, et pean selle lihtsalt ära kannatama.,» rääkis oma karjääri 21. nokaudi löönud Joshua.

Palgapäev oli mõlemal mehel korralik. Joshua teenis matši eest 22 milljonit eurot. Povetkini tasu jäi üle kolme korra kasinamaks – venelase kukrusse potsatas 6,7 miljonit eurot. Järgmises matšis peaks Joshua teenistus olema aga juba märkimisväärselt suurem, sest terve spordimaailm ootab temalt kohtumist Deontay Wilderiga, et üle aastate koonduksid kõik raskekaalu meistrivööd lõpuks ühe mehe kätte.